Selvom de lokale nordjyske coronarestriktioner blev ophævet i sidste uge, fortsætter indsatsen med at få testet borgerne i de syv berørte kommuner.

Det er et syn, der går igen mange gange på testcentre i hele landet. Først en spatel til at holde tungen, og dernæst en lang vatpind ned i halsen. Podningen for covid-19 fortsætter i hele landet, men i Nordjylland har der været særligt fokus på at få testet så mange som muligt. Fokusset kom efter Mette Frederiksen torsdag den 5. november meddelte, at en særlig minkmutation af coronavirus, cluster-5, måske florerede i Nordjylland. Derfor opfordrede regeringen alle i de syv berørte kommuner at blive testet og at lade være med at krydse kommunegrænserne. Men da coronarestriktionerne blev ophævet i sidste uge, fortsatte testindsatsen ufortrødent. Målsætningen er, at man vil teste 20.000 borgere i de syv kommuner hver dag frem til sidst på ugen. Regionen vil teste 75 procent af borgerne Mandag kan Region Nordjylland så meddele, at der indtil videre er testet cirka 160.000 borgere i de syv berørte kommuner. Det svarer til cirka 58 procent af samtlige borgere i kommunerne. - Vi har en højdespringer i Thisted, hvor vi er på 78 procent af tilslutningen, så det er flot. Og så er vi på 30 procent i Brønderslev og Vesthimmerland, og der håber vi på en slutspurt, inden vi lukker ned i slutningen af ugen, siger Jan Nybo. Han er chef for covid-19 testindsatsen i Region Nordjylland. Den slutspurt skal sættes ind nu, hvis Region Nordjylland skal nå sin målsætning på test af 75 procent af borgerne i de berørte kommuner. - En 75 procent opbakning ville være super, fordi det jo er en frivillig ordning. Og det vil alligevel sige, at folk har taget sig tid til at lade sig teste og booket tiden inde på coronaprøver.dk, så jeg synes det er meget flot. Så stor ros herfra. Massetestningen af Nordjylland står til at slutte på søndag, når arbejdet slutter i Læsø Kommune. Dagens tal fra Region Nordjylland viser, at 158.657 nordjyder fra de berørte kommuner er blevet testet siden den 7. november.